Diari Oficial de la Generalitat Valenciana


Sumari del DOGV 8392, del 27-09-2018 (2018/8783)

RESOLUCIÓ de 19 de setembre de 2018, de la Subdirecció General de Relacions Laborals, per la qual es disposa el registre i la publicació del text del Conveni col·lectiu de l'empresa Levantina de Seguridad, SL.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8392

Data del DOGV
:   27-09-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/8783


Data del document
:   19-09-2018

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 19 de setembre de 2018, de la Subdirecció General de Relacions Laborals, per la qual es disposa el registre i la publicació del text del Conveni col·lectiu de l'empresa Levantina de Seguridad, SL. [2018/8783]  
Vist el text del Conveni col·lectiu de l'empresa Levantina de Seguridad, SL (28117782394782), firmat per la comissió negociadora integrada pels representants de l'empresa i per la representació dels treballadors, i de conformitat amb allò que disposa l'article 90, apartats 2 i 3, del Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors, l'article 2 del Reial decret 713/2010, de 28 de maig, sobre el registre i el dipòsit de convenis i acords col·lectius de treball, i els articles 3 i 4.3 de l'Ordre 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, aquesta Subdirecció General de Relacions Laborals, d'acord amb el que estableix l'article 51.1 de l'Estatut d'Autonomia de la Comunitat Valenciana, i en el Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, resol:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i el dipòsit del text del conveni.  
  
Segon  
Disposar la publicació corresponent en el Diari Oficial de la Generalitat Valenciana.  
  
València, 19 de setembre de 2018.- El subdirector general de Relacions Laborals: Juan Ignacio Soler Tormo.  
  
  
Text articulat del Conveni d'empresa   
de Levantina de Seguridad, SL.  
  
Reunida la Comissió negociadora d'aquest conveni composta per la part empresarial representat per Javier Benítez Alarte, en la seua qualitat de gerent i José Luis Martín de Jorge Sánchez, Sílvia Urbà Gil, Fermín Cano Cano, Ana Delgado Crespo, Francisco José Palop Sánchez, Rosa María Sánchez Navarro, Francisco Javier Carboneres Ferrer, José Luis Segovia Jiménez i José Ángel Moreno Martin com a representants del Sindicat Independent de la Comunitat Valenciana, aproven el present conveni segons s'estableix:  
  
CAPÍTOL I  
Àmbit d'aplicació  
  
Article 1. Àmbit personal i funcional  
El present conveni obliga la direcció i tots els treballadors de l'empresa Levantina de Seguridad, SL, en qualsevol dels seus centres de treball.  
Àmbit funcional: el present conveni serà de compliment obligatori en totes les activitats pròpies de l'empresa, les quals consisteixen en la prestació de serveis a tercers per mitjà de vigilants de seguretat en qualsevol de les categories establides.  
Àmbit personal: la normativa d'aquest conveni serà d'observança obligatòria per a l'empresa i els treballadors de tots els centres de treball de l'empresa Levantina de Seguridad, SL.  
  
Article 2. Àmbit territorial  
El present conveni se circumscriu a l'àmbit territorial de qualsevol dels centres de treball de l'empresa amb representació sindical dins de l'àmbit de la Comunitat Valenciana.  
Article 3r. Àmbit temporal  
L'entrada en vigor del present conveni es produirà el dia 1 de gener de 2018, amb independència de la data de la seua publicació en el Diari Oficial de la Generalitat Valenciana, i mantindrà la seua vigència fins al 31 de desembre de 2022. El conveni quedarà prorrogat íntegrament fins que se substituïsca per un altre del seu mateix àmbit i eficiència.  
  
Qualsevol de les parts podrà sol·licitar a l'altra, abans del termini fixat en el paràgraf anterior, la revisió del conveni, preavisant almenys, amb un mes d'antelació al seu venciment.  
Mentre duren les negociacions d'un nou conveni continuaran aplicant-se les condicions pactades en aquest conveni d'empresa.  
  
  
CAPÍTOL II  
Compensació, absorció, garantia ad personam   
i vinculació a la totalitat.  
  
Article 4. Absorció i compensació  
Les condicions pactades en aquest conveni són compensables i absorbibles, estimades en el seu conjunt i còmput anual.  
  
Article 5é. Garantia ad personam  
Es respectaran a títol individual o col·lectiu les condicions econòmiques i d'una altra índole que siguen més beneficioses a les establides i que els treballadors gaudisquen a la firma del present conveni, considerades en el seu conjunt i en còmput anual.  
  
Article 6. Vinculació a la totalitat  
Les condicions pactades en el present conveni constitueixen un tot orgànic i indivisible i als efectes de la seua aplicació seran considerades globalment.  
  
Article 7. Comissió paritària  
Es constitueix una comissió paritària del conveni que estarà formada per dos representants de cada una de les parts firmants que podran estar acompanyats dels assessors que estimen oportú per a cada cas.  
Les funcions de la dita comissió paritària seran les següents:  
1. Interpretació general del conveni.  
2. Seguiment del compliment del conveni.  
3. En els supòsits de conflicte col·lectiu relatiu a la interpretació o aplicació del conveni haurà d'intervindre la comissió paritària amb caràcter previ al plantejament formal del conflicte, i tindrà com a norma el V Acord de Solució Extrajudicial de Conflictes Col·lectius (DOGV 08.07.2010), i la possibilitat d'acudir al Tribunal d'Arbitratge Laboral en l'àmbit dels procediments no judicials (mediació i/o el laude arbitral) o davant de l'òrgan judicial competent.  
4. Aquelles que la mateixa comissió crega oportunes.  
La comissió es reunirà, amb convocatòria prèvia de qualsevol dels components, per mitjà d'una comunicació fefaent (carta certificada, fax o un altre mitjà acreditatiu d'aquesta), almenys amb set dies d'antelació a la realització de la reunió. A la comunicació s'acompanyarà escrit on es plantege de forma clara i precisa la qüestió objecte d'interpretació.  
  
Perquè les reunions siguen vàlides, amb convocatòria prèvia, hauran d'assistir-hi un nombre del 50 % de membres per cada una de les representacions.  
La comissió paritària prendrà els acords per majoria simple de vots de cada una de les representacions.  
El lloc de celebració, així com la data de reunió es comunicarà oportunament a la part que es vulga convocar, en els aspectes de la qual hauran de posar-se d'acord prèviament.  
  
CAPÍTOL III  
Organització i direcció del treball  
  
Article 8. Principi inspirador  
L'organització del treball és facultat de la direcció de l'empresa amb subjecció a les normes del present conveni i la legislació laboral vigent en cada moment.  
Comprén les normes següents:  
a) La determinació i exigència d'una activitat i un rendiment a cada treballador.  
b) L'adjudicació a cada treballador del nombre d'elements o de la tasca necessària corresponent al rendiment mínim exigible.  
c) La fixació de normes de treball que garantisquen l'òptima realització i seguretat dels serveis propis de l'activitat i establir el quadre de premis i sancions adequats al compliment o incompliment de tals normes.  
d) L'exigència d'atenció, prudència, pulcritud, vigilància en robes, efectes, útils, armes, vehicles i la resta d'elements que componen l'equip personal, així com de les altres instal·lacions i béns anàlegs de l'empresa i els seus clients.  
e) La mobilitat i redistribució del personal de l'empresa, típiques de l'activitat, per mitjà de l'establiment dels canvis de llocs de treball, desplaçaments i trasllat que exigisquen les necessitats de l'organització de la producció, d'acord amb les condicions pactades en aquest conveni.  
  
f) La fixació d'una fórmula de càlcul de la retribució de forma senzilla, de manera que els treballadors puguen fàcilment comprendre-la, inclús en els casos en què s'aplique un sistema de remuneració amb incentius o primes.  
g) La realització de les modificacions en els mètodes de treball, distribucions de personal, canvi de funcions, qualificació professional, retribucions, siguen amb incentius o sense, quantitat i qualitat de treball, raonablement exigibles.  
h) Les normes d'organització de treball es mantindran fins que no existisca resolució del conflicte, tant individual com col·lectiu, per part de l'autoritat competent.  
  
CAPÍTOL IV  
Prestació del treball  
  
Article 9. Ingrés i contractació  
Serà de lliure valoració per part de l'empresa l'elecció de les persones que seran contractades per a exercir els seus serveis en aquesta, sense perjuí que posteriorment s'acorden distints criteris d'elecció entre les empreses i la representació dels treballadors.  
  
  
Article 10. Contractes eventuals  
La duració dels contractes eventuals per circumstàncies de la producció o els contractes eventuals d'obra o servei serà, durant la vigència del present conveni, del màxim que permeta la legislació vigent.  
  
  
Article 11. Confidencialitat de la prestació laboral  
Es fa especialment exigible als treballadors subjectes al present conveni que mantinguen amb especial rigor i prudència els secrets relatius a l'explotació de l'activitat de les empreses atés el caràcter confidencial de la prestació dels serveis.  
  
Article 12. Formació  
Ateses les característiques especials que concorren en l'activitat de les empreses i a fi de mantindre permanentment capacitats els seus treballadors per al compliment responsable i correcte de les obligacions del servei, tot el personal operatiu estarà obligat a assistir als cursos, pràctiques d'ensinistrament, entrenament i la resta d'activitats formatives de caràcter professional que estipule la legislació vigent, dins de la jornada laboral.  
  
Article 13. Període de prova  
Durant el període de prova el treballador tindrà els drets i obligacions corresponents a la seua categoria professional i al lloc de treball que exercisca com si fora de plantilla, excepte els derivats de la resolució laboral que podrà produir-se a instàncies de qualsevol de les parts durant el seu transcurs.  
El període de prova no podrà excedir els terminis següents:  
Personal directiu i titulat: sis mesos.  
Personal administratiu: tres mesos.  
Personal comandament intermedi: tres mesos.  
Personal operatiu: dos mesos.  
  
Article 14. Reconeixement mèdic  
L'empresa posarà a disposició dels empleats i amb el seu consentiment previ un examen mèdic a la iniciació de la contractació i altres reconeixements anuals. D'aquest caràcter voluntari per part del treballador només exceptuarà amb un informe previ dels representants dels treballadors els supòsits en què la realització dels reconeixements siga imprescindible per a evitar els efectes de les condicions de treball sobre la salut dels treballadors, o quan així estiga establit en una disposició legal en relació amb la protecció de riscos específics i activitats d'especial perillositat.  
S'entregarà a tots els treballadors una còpia del reconeixement mèdic a què es fa referència en el paràgraf anterior.  
  
Article 15. Lloc de treball  
Ateses les especials circumstàncies en què es realitzen habitualment els serveis de seguretat i vigilància, la mobilitat del personal estarà determinada per les facultats de decisió de l'empresa, amb respecte sempre a la legalitat vigent, que procedirà a la distribució del seu personal entre els seus diversos llocs de treball, de la manera més racional i adequada als fins productius, dins d'una mateixa localitat.  
A aquest efecte s'entendrà per localitat tant el municipi on habitualment presta els seus serveis o per al qual haja sigut contractat com les concentracions urbanes o industrials que s'agrupen al seu voltant i que formen amb aquell una macroconcentració urbana o industrial, encara que administrativament siguen municipis distints.  
Els treballs realitzats dins de la zona definida com a localitat no donaran lloc a dietes per a cap dels treballadors de les empreses incloses en l'àmbit d'aplicació del present conveni col·lectiu.  
  
Article 16. Desplaçaments  
Quan un treballador haja de desplaçar-se per necessitat del servei fora de la localitat, entesa en els termes de l'article 15, tindrà dret a percebre dietes llevat que el dit desplaçament no tinga perjuís econòmics per al treballador.  
Si el desplaçament es realitza en un vehicle particular del treballador, s'abonarà durant els anys de duració del conveni a raó de 0,27 euros/quilòmetre.  
  
L'import de les dietes acordades en aquest conveni serà:  
  
2018   
10,21 Quan el treballador haja de fer una menjada fora de la seua localitat  
18,77 Quan el treballador haja de fer dues menjades fora de la seua localitat  
16,96 Quan el treballador haja de pernoctar o desdejunar  
34.45 Quan el treballador haja de pernoctar fora de la seua localitat i fer dues menjades. Si el desplaçament és superior a set dies, l'import de la dieta completa serà de 27,22 euros a partir del huité dia  
  
  
Per a l'any 2019 i successius les dietes tindran un increment equivalent al de l'IPC real de l'any anterior.  
  
Article 17. Jornada de treball  
La jornada de treball serà de 1.782 hores de treball efectiu en còmput anual, amb els descansos que estableix l'Estatut dels treballadors. La dita jornada anual es computarà a raó de 162 hores mensuals de mitjana.  
  
  
Article 18. Hores extraordinàries  
Tindran la consideració d'hores extraordinàries aquelles que considerades en el seu conjunt diari, setmanal o anual excedisquen de la jornada pactada en el present conveni i d'acord amb el calendari establit.  
  
Durant l'any 2018 regiran els imports següents:  
  
Valor hores extraordinàries 2018  
  
Categoria Laborals Festius  
Personal administratiu   
Cap de 1a. 10,29 11,15  
Cap de 2a. 9,43 10,29  
Oficial de 1a. 8,14 9,00  
Oficial de 2a. 7,50 8,36  
Auxiliar 6,86 7,72  
Telefonista 5,78 6,64  
Aspirant administratiu 5,78 6,64  
Personal mec. instal·lador   
Instal·lador de 1a. 6,43 7,29  
Instal·lador de 2a. 6,00 6,86  
Aprenent 5,78 6,64  
Comercials   
Comercial 8,61 9,47  
Executiu de vendes 10,29 11,15  
Cap de vendes 11,14 12,00  
Comandament intermedi   
Cap vigilància de serveis 11,14 12,00  
Inspector/a 8,57 9,43  
Encarregat general 11,14 12,00  
Personal operatiu   
Vig. Seg. Cond. Blind. 8,57 9,43  
Vig. Seg. Transport 8,57 9,43  
Vig. Seg. Explosius de 1a. 8,57 9,43  
Vig. Seg. Explosius de 2a. 7,71 8,57  
Vig. Seg. Explosius de 3a. 6,86 7,72  
Vig. Seg. amb arma de 1a. 7,71 8,57  
Vig. Seg. amb arma de 2a. 6,86 7,72  
Vig. Seg. amb arma de 3a. 6,00 6,86  
Vig. Seg. sense arma de 1a. 7,71 8.57  
Vig. Seg. sense arma de 2a. 6,86 7,72  
Vig. Seg. sense arma de 3a. 6,00 6,86  
Op. Central rec. d'alarmes 5,78 6,64  
Personal auxiliar   
Auxiliar de serveis 5,78 6,64  
Conductor 5,78 6,64  
Ordenança 5,78 6,64  
Magatzemista 5,78 6,64  
Grum 5,78 6,64  
Netejador 5,78 6,64  
  
  
El valor assignat a les denominades en la taula d'hores festives serà aplicable a les hores extraordinàries que es realitzen en els dies de descans del treballador.  
En els anys següents de vigència del present conveni (2019, 2020, 2021 i 2022) aquests imports s'incrementaran en el mateix percentatge que experimente l'IPC en els anys mencionats.  
No obstant això, l'empresa podrà optar per compensar les hores extraordinàries per temps equivalents de descans retribuït durant el transcurs del mateix any.  
  
  
Article 19. Descans setmanal  
El treballador tindrà dret a un descans setmanal mínim, acumulable per períodes de fins a catorze dies, d'un dia i mig ininterromput, i que en el cas de menors de díhuit anys, el descans setmanal serà com a mínim de dos dies ininterromputs.  
  
Article 20. Vacances  
Els treballadors tindran dret a unes vacances anuals retribuïdes de trenta dies naturals.  
S'establirà un torn rotatori de vacances per acord entre l'empresa i els treballadors. El quadre de vacances haurà d'establir-se almenys amb dos mesos d'anterioritat al gaudi de les vacances.  
El gaudi de les vacances es realitzarà en dos períodes de quinze dies naturals.  
Quan el treballador cesse en l'empresa tindrà dret a la percepció de la part proporcional que li corresponga de les vacances meritades en el cas de no haver-les gaudit.  
  
Article 21. Llicències  
Els treballadors regits per aquest conveni tindran dret al gaudi de llicències retribuïdes en els casos i amb la duració que a continuació s'indiquen en dies:  
a) Matrimoni del treballador, dèsset dies, a més el treballador podrà gaudir continuadament la llicència de matrimoni i la vacació anual, sempre que ho sol·licite a l'empresa amb una antelació mínima de dos mesos.  
b) Durant dos dies, que podran ampliar-se fins a un màxim de quatre, quan el treballador necessite realitzar un desplaçament a aquest efecte fora de la província, en els casos de naixement de fill/a o de malaltia greu, hospitalització o intervenció quirúrgica sense hospitalització o defunció de cònjuge, fill, pare, mare, nets, avis o germans d'un cònjuge o l'altre, així com els tràmits per a l'adopció.  
c) Durant un mínim de dos dies per a trasllat del seu domicili.  
d) Pel temps indispensable per al compliment d'un deure inexcusable de caràcter públic i personal d'acord amb la legislació que hi haja a aquest efecte, incloent-hi en aquest temps el que corresponga a l'invertit en denúncies derivades del compliment del servei.  
e) Pel temps establit per a gaudir dels drets educatius generals i de la formació professional, en els supòsits i en la forma regulats per l'Estatut dels Treballadors.  
f) Pel matrimoni de pares, fills, germans, nets d'un cònjuge o l'altre, i amb la justificació prèvia tindran dret a un dia de llicències per a assistir a la boda, ampliable a tres dies per desplaçament.  
g) Per bateig d'un fill o net, tindrà dret a un dia per a assistir al bateig.  
h) Un dia de permís per primera comunió d'un fill o net.  
i) Per cita de metge especialista de l'INSALUD o organisme oficial de salut equivalent de les comunitats autònomes, tres hores de permís com a màxim, sempre que el justificant siga entregat a l'empresa en un termini màxim de 24 hores.  
j) Permís retribuït d'un dia per assumptes propis. Entrarà en vigor l'1 de gener de l'any 2018 i estarà subjecte a les condicions següents:  
No podrà utilitzar-se durant els períodes de màxima activitat, compresos entre el 15 de desembre i el 15 de gener de l'any següent, durant el període del Diumenge de Rams al Dilluns de Pasqua, ambdós inclosos, ni durant el període vacacional dels mesos de juliol i agost, excepte autorització de l'empresa.  
No podrà exercir-se aquest dret en el mateix dia de manera simultània per més del 5 % de la plantilla del centre de treball a què pertanga el treballador.  
k) Pel temps indispensable per a la realització d'exàmens prenatals i tècniques de preparació al part, que han de realitzar-se dins de la jornada de treball.  
  
Article 22. Excedències  
Seran de dues classes: voluntàries i especials.  
L'excedència voluntària és la que podrà concedir-se per l'empresa per a l'atenció de motius particulars del treballador. Per a la concessió d'aquesta excedència serà indispensable haver aconseguit en l'empresa una antiguitat almenys d'un any. L'excedència podrà concedir-se per un mínim de sis mesos i un màxim de cinc anys. El temps d'excedència no computarà a cap efecte.  
El treballador excedent que sol·licite el seu reingrés en l'empresa haurà de fer-ho per escrit i almenys amb un mes d'antelació a la data del dit ingrés.  
L'ingrés estarà condicionat que existisca una vacant de la seua categoria. Si existeix una altra vacant que no siga de la seua categoria i pot ocupar, ho farà amb el salari de l'ocupada i fins que es produïsca vacant en la categoria que tenia quan va eixir d'excedència.  
  
Seran excedències especials les següents:  
a) Nomenament per a càrrec públic i per la duració d'aquest.  
b) En el cas de pèrdua, sostracció o retirada de la llicència, guia, arma, títol i fins a l'obtenció d'aquest.  
c) La retirada temporal del permís de conduir si és conductor.  
La reincorporació dels excedents especials als seus llocs de treball haurà de produir-se en el termini de trenta dies des del moment que desapareguen les causes que van motivar l'excedència excepte els casos del servei militar que serà de dos mesos i en els supòsits b i c en què la incorporació haurà de produir-se en el termini de dos dies.  
  
Article 23. Seguretat i salut  
S'observaran rigorosament les normes sobre aquesta matèria segons el que estableix la Llei 31/1995 i disposicions concordants.  
L'empresa haurà de proporcionar als delegats de prevenció un curs de formació suficient, relacionat amb l'acompliment de les seues funcions en aquesta matèria, de quaranta hores de duració.  
  
Article 24. Extinció del contracte de treball  
Els treballadors que decidisquen unilateralment posar fi a la relació laboral hauran de preavisar la direcció de l'empresa amb una antelació mínima de quinze dies hàbils. L'incompliment d'aquest preavís comportarà la pèrdua del salari corresponent a la part proporcional del període.  
  
  
CAPÍTOL V  
Faltes i sancions  
  
Article 25. Faltes  
Les accions o omissions punibles en què incórreguen els treballadors es classificaran atenent la seua importància, reincidències i intencions, en lleus, greus i molt greus.  
En l'aplicació de les sancions es tindran en compte i valoraran les circumstàncies personals del treballador, el seu nivell cultural, transcendència del dany, grau de reiteració o reincidència.  
  
Article 26. Són faltes lleus  
1. Fins a quatre faltes de puntualitat, amb retard superior a cinc minuts i inferior a quinze, dins del període d'un mes.  
2. Abandonar el lloc de treball sense causa justificada o el servei breu temps durant la jornada. Si com a conseqüència d'aquest abandó es causa un perjuí de consideració a l'empresa, companys de treball, clients o personal, o és causa d'accident, la falta podrà revestir la consideració de greu o molt greu.  
3. No notificar, amb caràcter previ, l'absència al treball i no justificar, dins de les vint-i-quatre hores següents llevat que es prove la impossibilitat d'haver-ho fet, la raó que la va motivar.  
4. Els descuits i distraccions en la realització del treball o en la cura i conservació de les màquines, utensilis, armes, ferramentes, instal·lacions pròpies dels clients. Quan l'incompliment d'això origine conseqüències de gravetat en la realització del servei, la falta podrà reputar-se de greu o molt greu.  
5. La inobservança de les ordres de servei, així com la desobediència als comandaments, tot això en matèria lleu.  
6. Les faltes de respecte i consideració de caràcter lleu als subordinats, companys, comandaments, personal i públic, així com la discussió amb aquests dins de la jornada de treball i usar paraules malsonants i indecoroses amb aquests.  
7. La falta de condícia i neteja personal i dels uniformes, equips, armes, etc., de manera ocasional.  
8. No comunicar a l'empresa els canvis de residència i domicili i la resta de circumstàncies que afecten la seua activitat laboral.  
9. No atendre el públic amb la correcció i diligència degudes.  
10. Excedir-se en les seues atribucions o entremetre's en els serveis peculiars d'un altre treballador, quan el cas no constituïsca falta greu.  
  
Article 27. Són faltes greus  
1. Cometre tres faltes lleus en el període d'un trimestre, excepte en la puntualitat, encara que siguen de distinta naturalesa, sempre que haja hagut sanció comunicada per escrit.  
2. Més de quatre faltes de puntualitat en l'assistència al treball en el període d'un mes superior als deu minuts o fins a quatre faltes superiors a quinze minuts cada una d'elles.  
3. La falta d'assistència al treball d'un dia en el període d'un mes, sense causa justificada. Serà molt greu si de resultes de l'absència es causa greu perjuí a l'empresa.  
4. La desobediència greu als superiors en matèria de treball i la rèplica descortés als companys, comandament o públic. Si implica crebant manifest a la disciplina o se'n deriva perjuí notori per a l'empresa, companys de treball o públic, es reputarà molt greu.  
  
5. La suplantació de la personalitat d'un company en fitxar o firmar, se sancionarà tant qui fitxa com aquest últim.  
6. La voluntària disminució de l'activitat habitual i la negligència i desídia en el treball que afecta la bona marxa del servei.  
7. La simulació de malaltia o accident i no entregar el comunicat de baixa oficial dins de les quaranta-huit hores següents a l'emissió, llevat que es prove la impossibilitat de fer-ho.  
8. L'ús de temps, uniformes, materials, útils, armes o màquines en qüestions alienes al treball o en benefici propi.  
9. L'ús, sense estar de servei, de les insígnies del càrrec o l'ostentació innecessària d'aquest.  
10. Fer desaparéixer uniformes i segells, tant de l'empresa com dels seus clients, així com causar accidents per dol, negligència o imprudència inexcusable.  
11. Portar els registres, documentació, quaderns o qualsevol classe d'anotacions oficials i escrits que reglamentàriament han de tindre, sense les formalitats degudes i cometent faltes que per la seua gravetat o transcendència meresquen un correctiu especial. I, si tenen especial rellevància, tindran la consideració de molt greu.  
12. La negativa a la utilització o falta d'ús de qualsevol dels equips de protecció individual que l'empresa pose a disposició del treballador.  
  
  
Article 28. Són faltes molt greus  
1. La reincidència en la comissió de falta greu en el període de sis mesos, encara que siga de distinta naturalesa, sempre que haja hagut sanció.  
2. Més de dotze faltes no justificades de puntualitat comeses en el període de sis mesos o trenta en un any, encara que hagen sigut sancionades independentment.  
3. Tres o més faltes injustificades al treball en el període d'un mes; més de sis en el període de quatre mesos o més de dotze en el període d'un any, sempre que hagen sigut sancionades independentment.  
4. La falsedat, deslleialtat, el frau, l'abús de confiança i el furt o robatori, tant a companys de treball com a l'empresa o a tercers relacionats amb el servei durant l'exercici de les seues tasques o fora d'aquestes.  
5. Realitzar treballs per compte propi o alié estant en situació d'incapacitat laboral transitòria, així com realitzar manipulacions o falsedats per a prolongar aquella situació.  
6. La continuada i habitual falta de condícia i neteja de tal índole que produïsca queixes justificades de comandaments, companys de treball o tercers.  
7. L'embriaguesa habitual o toxicomania, si repercuteixen negativament en el treball.  
8. La violació del secret de correspondència o de documentació de l'empresa o de les persones en els locals i instal·lacions de la qual es realitze la prestació dels serveis i no guardar la deguda discreció o el natural sigil dels assumptes i serveis en què per la missió de la seua comesa hagen de ser assabentats.  
9. Els maltractaments de paraula o d'obra, o la falta greu de respecte i consideració a les persones dels seus superiors, companys, personal a càrrec seu o qualsevol altra persona que es trobe en els locals o instal·lacions en els quals realitze la seua activitat, si n'hi ha.  
10. La participació directa o indirecta en la comissió d'un delicte o falta qualificats de tals en les lleis penals i la retirada del títol o la llicència d'armes per als vigilants de seguretat.  
11. L'abandó del treball en llocs de responsabilitat una vegada se n'ha pres possessió i la inhibició o passivitat en la prestació d'aquest fent especial menció a dormir durant la prestació del servei.  
  
12. La disminució voluntària i continuada del rendiment.  
13. Originar baralles i disputes amb els seus companys de treball o amb les persones o els empleats per a qui presten els seus serveis.  
14. La comissió d'actes immorals en el lloc de treball o en els locals de l'empresa dins de la jornada laboral.  
15. L'abús d'autoritat.  
16. La competència il·lícita per dedicar-se dins o fora de la jornada laboral a realitzar per compte propi idèntica activitat que l'empresa o dedicar-se a ocupacions particulars que estiguen en oberta pugna amb el servei.  
17. Entregar-se a jocs o distraccions greus durant la jornada de treball.  
18. Exigir o demanar pels seus serveis remuneració o premis a tercers, siga quina siga la forma o pretext que per a la donació s'empre.  
  
19. La imprudència en acte de servei. Si implica risc d'accidents per a si o per a companys o personal i públic, o perill d'avaries per a les instal·lacions.  
20. L'incompliment de les normes sobre prevenció de riscos laborals, quan siguen causants d'accident laboral greu o produïsquen danys a l'empresa.  
21. No acreditació documental de les situacions de malaltia dins del termini de cinc dies des que es va produir la contingència i això amb independència que haja existit notificació verbal.  
22. L'abandó, sense causa justificada, del treball.  
23. Fer desaparéixer, inutilitzar, causar desperfectes en armes, màquines, instal·lacions, edificis, efectes, documents, etc., tant de l'empresa com dels seus clients, així com causar accidents per dol negligència o imprudència inexcusable.  
24. Iniciar o continuar qualsevol discussió, rivalitat, pretesa superioritat, exigències en el mode de prestar-se els serveis, etc., amb funcionaris de la policia.  
  
Article 29. Sancions  
1. Per falta lleu:  
a) Amonestació verbal.  
b) Amonestació escrita.  
2. Per la falta greu:  
a) Amonestació pública.  
b) Suspensió d'ocupació i sou d'un a quinze dies.  
c) Inhabilitació per a l'ascens durant un any.  
3. Per falta molt greu:  
a) Suspensió d'ocupació i sou de setze dies a dos mesos.  
b) Inhabilitació per a l'ascens durant tres anys.  
c) Acomiadament.  
Per a procedir a la imposició de les sancions anteriors caldrà ajustar-se al que disposa la legislació vigent.  
  
Article 30. Prescripció  
La facultat de les empreses per a imposar sancions, que haurà d'exercitar-se sempre per escrit excepte amonestació verbal, de què haurà d'acusar recepció i firmar el sancionat, o en el seu lloc, dos testimonis, en cas de negar-se a això, prescriurà en les faltes lleus al cap de 10 dies; en les greus al cap de vint dies i en les molt greus al cap de seixanta dies, a partir de la data en què l'empresa va tindre coneixement de la seua comissió i, en tot cas, al cap de sis mesos d'haver-se comesa.  
  
CAPÍTOL VI  
Classificació  
  
Article 31. Classificació  
Aquesta classificació del personal és merament enunciativa i no suposa l'obligació de tindre cobertes totes les places i categories previstes si les necessitats del servei no ho requereixen.  
Així mateix, no són exhaustes les distintes tasques assignades a cada categoria o especialitat, perquè tot treballador inclòs en l'àmbit funcional d'aquest conveni col·lectiu està obligat a efectuar tots els treballs i operacions que li ordenen els seus superiors dins de les tasques generals de la seua competència i sense detriment de la seua dignitat professional.  
El personal es classificarà per raó de les seues funcions, en els grups que a continuació s'indiquen:  
I. Personal directiu  
Director/a general tècnic  
Director/a comercial  
Director/a de personal  
Director/a de seguretat  
Cap de relacions laborals  
Cap de seguretat  
Titulat mitjà  
Consultor de seguretat  
  
II. Personal administratiu  
Cap de 1a  
Cap de 2a  
Oficial de 1a  
Oficial de 2a  
Auxiliar  
Telefonista  
Aspirant administratiu  
  
III. Personal mecànic instal·lador  
Instal·lador de 1a  
Instal·lador de 2a  
Aprenent  
  
IV. Comercials  
Comercials  
Executius de vendes  
Cap de vendes  
  
V. Comandaments intermedis  
Cap vigilància de serveis  
Inspector/a  
Encarregat general  
  
VI. Personal operatiu  
Vig. Seg. Cond. Blind.  
Vig. Seg. Transport  
Vig. Seg. Explosius 1a  
Vig. Seg. Explosius 2a  
Vig. Seg. Explosius 3a  
Vig. Seg. amb arma 1a  
Vig. Seg. amb arma 2a  
Vig. Seg. amb arma 3a  
Vig. Seg. sense arma 1a  
Vig. Seg. sense arma 2a  
Vig. Seg. sense arma 3a  
Operador central receptora d'alarmes  
  
VII. Personal auxiliar  
Auxiliar de serveis  
Conductor  
Ordenances  
Magatzemista  
Grum  
Netejador  
  
Article 32. Funcions  
Personal directiu:  
Són aquells que assumeixen les seues respectives àrees amb la responsabilitat corresponent i davall les instruccions del legal representant de l'empresa.  
  
  
  
Personal administratiu:  
Cap de 1a. És l'empleat a càrrec del qual està l'àrea d'administració de l'empresa.  
Cap de 2a. És l'empleat a càrrec del qual està l'àrea d'administració de l'empresa depenent del cap de 1a, si n'hi ha.  
Oficial administratiu de 1a. És l'empleat encarregat d'una unitat o secció administrativa depenent del cap administratiu o de la persona designada per l'empresa que realitza labors comptables i administratives amb coneixement generals.  
Oficial administratiu de 2a. És l'empleat que amb la deguda responsabilitat i davall les instruccions del supervisor o persona designada per l'empresa realitza labors comptables i administratives de l'empresa amb coneixement generals.  
Auxiliar. És l'empleat que realitza labors administratives simples.  
  
Telefonista. És l'empleat que té com principal funció l'atenció i servei de la centraleta telefònica i, al seu torn, pot realitzar labors administratives.  
Aspirant. És l'empleat en formació administrativa que realitza funcions sota la supervisió de la persona designada per l'empresa.  
  
  
Personal mecànic instal·lador:  
Instal·lador de 1a. És l'operari que amb total coneixement de l'ofici realitza totes i cada una de les labors pròpies d'ell, com són la instal·lació, muntatge i reparació de les centrals d'alarma i treballs semblants.  
  
Instal·lador de 2a. És l'operari que davall les instruccions convenients realitza les labors pròpies d'instal·lació, muntatge i reparació de les centrals d'alarma.  
Aprenent. És l'operari que davall les instruccions convenients realitza tasques de suport als instal·ladors.  
  
  
Comercials:  
Comercial. És l'empleat afecte al representant de vendes i realitza les funcions de promoció i venda dels serveis de l'empresa.  
Executiu de vendes. És l'empleat que realitza les funcions de promoció i venda dels serveis de l'empresa.  
Cap de vendes. És l'empleat cap de l'àrea comercial sota la direcció de l'empresa.  
  
  
Comandaments intermedis:  
Cap vigilància de serveis. És el responsable directe de planificar, controlar i dirigir els serveis prestats per l'empresa.  
Inspector/a. És l'empleat que a les ordres de l'encarregat general verifica i controla l'exacte compliment dels treballs dels vigilants i operaris en les seues distintes funcions.  
Encarregat general. És l'empleat que, procedent o no del grup operatiu i per les seues condicions humanes, públiques i professionals, amb plena responsabilitat i a les immediates ordres dels seus superiors d'una forma més pràctica que teòrica, cuida i és responsable de l'ordre, disciplina, vigilància, distribució, assignació del treball i exerceix les funcions específiques que li són delegades, amb control general de tots els inspectors o supervisors sobre el comportament dels seus empleats per a la seua gratificació, promoció o sanció en l'àmbit laboral. Podrà ser encarregat de vigilància, de trànsit, de serveis, etc.  
  
  
Personal operatiu:  
Vigilant de seguretat conductor de blindats. És el vigilant de seguretat que estant en possessió de l'adequat permís de conduir i amb coneixements mecànics elementals en automòbils efectuarà les funcions següents:  
a) Condueix vehicles blindats.  
b) Cuida del manteniment i conservació dels vehicles blindats. Així mateix cuida de les tasques de neteja dels vehicles dins de les adequades instal·lacions de l'empresa i amb els mitjans adequats o, a falta d'això, en instal·lacions de l'exterior.  
c) Dona, si se li exigeix, comunicat diari i per escrit del trajecte efectuat, de l'estat de l'automòbil i dels seus consums.  
d) Comprovarà els nivells de l'aigua i oli del vehicle i els complementarà si en falta algun dels dos.  
e) Revisarà diàriament els dipòsits de líquid de frens i d'embragatge i donarà compte de les pèrdues observades.  
f) Revisarà els nivells d'oli motor.  
g) Cuidarà el manteniment dels pneumàtics del vehicle revisant-ne la pressió una vegada per setmana.  
Per ostentar la categoria i qualitat de vigilant de seguretat, realitzarà les tasques pròpies d'aquest en la mesura que siguen compatibles amb la conducció del vehicle blindat.  
Vigilant de seguretat de transport. És el vigilant que amb les atribucions del seu càrrec realitza la seua labor en el servei de transport i custòdia de béns i valors, es fa responsable, a escala de facturació, dels dits valors quan aquesta li siga assignada; haurà d'exercir la labor de càrrega i descàrrega d'aquests i col·laborar amb el vigilant de seguretat conductor en les tasques de manteniment i neteja del vehicle dins de la seua jornada laboral. La càrrega i descàrrega es realitzarà de manera que els vigilants tinguen en tot moment la llibertat de moviment necessària per a utilitzar l'arma reglamentària. El pes que haurà de suportar d'una sola vegada no excedirà de quinze quilograms.  
  
Vigilant d'explosius. És aquell treballador amb aptituds psicofísiques necessàries i instrucció suficient, sense antecedents penals i bona conducta i que reunint tots els requisits que exigisca la legislació vigent, realitze les tasques descrites en aquesta.  
Vigilant de seguretat. És aquell treballador amb aptituds psicofísiques necessàries i instrucció suficient, sense antecedents penals i bona conducta i que reunint tots els requisits que exigisca la legislació vigent, realitze les tasques descrites en aquesta.  
Els vigilants d'explosius i els vigilants de seguretat es classificaran en els grups següents:  
Vigilant de 1a. És aquell vigilant de seguretat que amb un mínim d'antiguitat en l'empresa de tres anys i no constant cap sanció en la seua cartilla professional sobreïx en el compliment de les seues obligacions i ha sigut distingit almenys en una ocasió amb alguna menció honorífica concedida d'ofici o a iniciativa de particulars, de les empreses a què pertanga el personal o d'altres entitats relacionades amb la seguretat privada.  
Vigilant de 2a. És aquell vigilant de seguretat que amb un mínim d'antiguitat en l'empresa de tres anys i no constant cap sanció en la seua cartilla professional ha desenvolupat de forma satisfactòria i regular la seua trajectòria professional demostrant aptituds suficients i una sobrada diligència.  
Vigilant de 3a. És el vigilant de seguretat d'ingrés.  
Operador de central receptora d'alarmes. És el treballador que maneja els equips electrònics per al tractament de la informació i interpreta i desenvolupa les instruccions i ordres per a la seua explotació.  
  
  
Personal auxiliar:  
Auxiliar de serveis. És el treballador que realitza tasques diferents però auxiliars a aquelles definides com a pròpies del vigilant de seguretat.  
Conductor. És aquell treballador que estant en possessió del permís de conduir adequat al vehicle a utilitzar exerceix les funcions de missatgeria, transport de material o de personal.  
Ordenança. És el treballador major de vint anys que, amb coneixements elementals i responsabilitat, se li encomanen encàrrecs, cobraments, pagaments, recepció i entrega de la correspondència i documents, i pot realitzar en oficines tasques d'índole elemental per ordre específica dels seus superiors.  
Magatzemista. És el personal subaltern encarregat de facilitar les comandes del magatzem al personal i de portar el control de les seues existències.  
Grum. És el subaltern menor de vint anys que realitza encàrrecs, repartiments de correspondència i documents i altres treballs de caràcter elemental.  
Netejador. És el treballador major d'edat que s'ocupa de la neteja i manteniment de les instal·lacions del centre i dependència de l'empresa.  
  
  
  
CAPÍTOL VII  
Règim salarial i bestretes  
  
Article 33. Salaris  
Les retribucions del personal comprés en l'àmbit d'aplicació del present conveni estaran constituïdes pel salari base i complements d'aquest i, en tot moment, corresponent a la jornada de treball normal, d'acord amb les taules salarials aplicables durant l'any 2018 i que s'acompanyen com a annex.  
El pagament del salari s'efectuarà per mesos vençuts i abans del dia quinze de cada mes.  
  
Article 34. Bestretes  
El treballador podrà percebre bestretes a compte pel treball realitzat, sense que puga excedir el noranta per cent de l'import del seu salari.  
  
  
Article 35. Complements de llocs de treball  
a) Plus de perillositat: el personal operatiu i de comandament intermedi que per especial comesa de la seua funció estiga obligat per disposició legal a portar una arma de foc, percebrà mensualment per aquest concepte el complement salarial assenyalat en l'annex.  
b) Plus de vehicle blindat: s'abonarà als vigilants de seguretat de transports blindats i als vigilants jurats conductors per raó de les funcions típiques de la seua categoria.  
c) Plus conveni: s'abonarà als treballadors de les categories a les quals se'ls fa figurar en l'annex del present conveni.  
d) Plus transport: s'estableix com a compensació a les despeses de desplaçament del treballador des de la seua residència a l'empresa i al revés.  
e) Plus de manteniment de vestuari: s'estableix com a compensació de despeses que obligatòriament aniran a càrrec del treballador, per neteja i conservació de vestuari, calçat, corretjams, i la resta de peces que componen la seua uniformitat, i a aquest efecte es considera com a indemnització per desgast d'utensilis i ferramentes. La seua quantia s'estableix en la columna corresponent de l'annex.  
f) Plus d'imatge i corporativisme: s'estableix per al personal operatiu i comandament intermedi la prestació de serveis dels quals ha sigut excel·lent i exemplar, com a mínim durant sis mesos consecutius, serà proposat per part dels comandaments intermedis i haurà de portar l'aprovació del representant legal de l'empresa, que decidirà la seua quantia i quedarà subjecte al mateix increment percentual anual que experimente el salari mínim interprofessional, aquest plus quedarà consolidat a partir del quart mes consecutiu de la seua percepció.  
  
Article 36. Vacances  
La retribució del període vacacional que es menciona en l'article 20 d'aquest conveni col·lectiu serà equivalent a 30 dies de salari.  
  
Article 37. Treball nocturn i de cap de setmana o festius  
Quan el torn del treballador s'efectue entre les 22.00 i les 06.00 hores, tindrà dret a una retribució complementària d'1,08 euros per cada hora que coincidisca amb l'horari mencionat.  
Quan el torn del treballador s'efectue els dissabtes, diumenges o dies festius, tindrà dret a una retribució complementària de 0,86 euros per cada hora que s'efectue en els dies assenyalats.  
Els complements de nocturnitat i cap de setmana o festius que es mencionen en aquest article no seran acumulables i quan concórreguen les dues circumstàncies assenyalades sobre una mateixa hora de treball, el seu import es computarà únicament pel concepte que major quantia supose per al treballador.  
Aquests complements experimentaran el mateix increment percentual anual que l'experimentat per l'IPC en els anys mencionats.  
  
Article 38. Gratificacions extraordinàries  
El personal comprés en aquest conveni tindrà dret a dues gratificacions extraordinàries que es percebran durant la segona quinzena dels mesos de juny i desembre, i es podrà prorratejar al llarg de l'any. Consistirà cada una d'elles en l'import de trenta dies de salari base.  
  
El personal que ingresse o cesse en l'empresa durant l'any tindrà dret a percebre les dites gratificacions proporcionalment al temps treballat durant l'any.  
  
Article 39. Igualtat homes i dones  
D'acord amb l'article 14 de la Constitució, en connexió amb la Declaració Universal dels Drets Humans de 19 de desembre de 1948, arreplegat així mateix en l'article 17 del vigent Estatut dels Treballadors, qualsevol activitat laboral o actuació en el dit àmbit estarà presidida pel més exquisit respecte a la igualtat de tracte i d'oportunitats entre homes i dones, i els dits comportaments s'adequaran al que preveu la Llei orgànica 1/2004, de 28 de desembre, de mesures de protecció integral contra la violència de gènere i en la Llei orgànica 3/2007, de 22 de març, per a la igualtat efectiva d'homes i dones, que aquest conveni fa seues.  
A aquest efecte, es crea una comissió per a la igualtat de tracte i oportunitats que establirà, abans de la finalització del conveni col·lectiu, un pla d'igualtat específic.  
  
  
Només a l'efecte d'actualitzar les anteriors taules salarials vigents l'any 2018 i per al càlcul de la taula salarial de l'any 2019 i següents, s'aplicarà a aquesta, idèntic percentatge que experimente l'IPC en els anys mencionats. Respecte al de l'any anterior, sent aquest el criteri que s'ha de seguir per a la revisió salarial anual durant la vigència del present conveni, a excepció dels plusos de vestuari i transport que es veuran inalterables durant tota la vigència del conveni.  
  
  
Disposició addicional primera  
Per al supòsit d'inaplicació del present conveni col·lectiu es recorrerà al sistema de solució autònoma de conflictes col·lectius laborals per mitjà del Tribunal d'Arbitratge Laboral de la Comunitat Valenciana (TAL), previst en el VI Acord de solució autònoma de conflictes laborals de la Comunitat Valenciana, sense perjuí de qualsevol altre procediment lliurement pactat.  
  
Disposició addicional segona  
En el que preveu el present conveni col·lectiu caldrà ajustar-se a allò que s'ha disposat per qualssevol normes d'àmbit superior.